En sejltur i en jolle endte brat for en mand og hans søn. De blev tirsdag eftermiddag kl:16:50 påsejlet af en 20-tons fiskekutter ved Vorupør. - Kutteren sejler dem ned og den redningsflåde, der var i jollen har ikke slået sig ud, så de har ligget ti minutter i vandet. Sønnen er kommet til skade, og faren er chokeret, fortæller Benny Bak, der er stationsleder på Redningsstation Vorupør. Efterfølgende er sønnen blevet fløjet med helikopter til Aalborg, da han havde pådraget sig en flænge i hovedet og besvimede da han kom i land. Faren og sønnen var i en seksmeterjolle og var ved at hive garn op,  da de blev sejlet ned af kutteren, der kommer fra Thyborøn. Ifølge stationslederen, kunne det være gået helt galt. - De kunne være blevet slået ihjel, siger han. De pårørende til den tilskadekommene er underrettet.

Referat:
En jolle blev tirsdag eftermiddag sejlet ned af en kutter. En ung mand er blevet fløjet til sygehuset i Aalborg.